**Strategi 2030 for Frederikshavn Gymnasium**

**Mission** *(Det, vi gør og er)***:**

Frederikshavn Gymnasium danner og uddanner unge mennesker til nutidens og fremtidens samfund. Dette sker i en tryg ramme, hvor et levende og udviklende ungdomsliv udfolder sig i et attraktivt læringsmiljø, der understøtter de unge mennesker i at opnå viden, trives, få erfaringer og oplevelser for livet. Frederikshavn Gymnasium bidrager samtidigt aktivt som kultur- og vidensinstitution i og til lokalsamfundet, samt som en aktiv sparringspartner til erhvervene, foreningerne og institutionerne i nærområdet.

**Vision** *(Det, vi vil)***:**

Vi vil være én skole, hvor forskellige mennesker med forskellige interesser og uddannelser ser sig selv og hinanden som en vigtig del af helheden. En skole, hvor faglig trivsel, fællesskab og udsyn er de bærende elementer i en hverdag, hvor dannelse og uddannelse skabes gennem engagement, rummelighed, dialog og en konstant insisteren på meningsfyldt verdensvendthed. En skole, hvor man som elev og som ansat i både minder og ånd har den med sig resten af sit liv.

**Strategi:**

Vi ønsker med udgangspunkt i ovenstående mission og vision at udvikle på følgende 4 strategiske pejlemærker med tilhørende indsatsområder frem mod 2030:

1. Vi vil skabe dannelse og uddannelse til tiden
2. Vi vil være bevidste om vores DNA på Frederikshavn Gymnasium
3. Vi vil have endnu bedre blik for overgangene
4. Vi vil kende vores besøgstid på uddannelsesområdet
5. **Vi vil skabe dannelse og uddannelse til tiden**

Dannelse og uddannelse er ikke statiske størrelser. De er påvirket af tiden og konteksten og derfor skal indholdet af vores uddannelser tage højde for dette. Ikke således at vi altid jagter tidens nyeste trends, men både dannelse og uddannelse sker både i og til et samfund. Det er Frederikshavn Gymnasiums opgave at sikre, at dannelse aldrig bliver umoderne og uddannelse altid forbliver relevant for såvel individ som for det omgivende samfund.

Det gør vi bl.a. ved, at:

* Arbejde målrettet med kompetencer, der retter sig mod fremtiden. Det er centralt for de unge menneskers karakterdannelse, at vi vedvarende opøver deres evne til fordybelse, samarbejde, kritisk tænkning, kreativitet, nysgerrighed og evnen til at kommunikere. Dette er centrale forudsætninger for at skabe myndige, demokratiske og ressourcebevidste medborgere til en verden, der trænger.
* Opøve elevernes digitale dannelse og kritiske bevidsthed i en verden med kunstig intelligens, hvor eleverne bevidstgøres om både potentialer og risici.
* Udbygge vores interaktion med aftagerinstitutionerne og erhvervene.
* Udvikle nye metoder som supplement til mere traditionelle læringsformer. Det kan f.eks. være læremidler eller elevprodukter, der kan tilgås ved behov, formidles på alternative måder eller hvor det traditionelle forhold mellem spørgsmål og svar udfordres.
1. **Vi vil være bevidste om vores DNA på Frederikshavn Gymnasium**

Vi mener det, når vi siger, at tiden på Frederikshavn Gymnasium er ”med dig resten af dit liv”. Studenter og medarbejdere fra Frederikshavn Gymnasium skal tage herfra med den personlige rygsæk fyldt med faglig viden, kompetencer og dannelse til livet, men også med gode oplevelser og stærke relationer, der sætter sig i hukommelsen og minder om, at traditioner og fællesskaber (stadig) kan noget helt særligt for det moderne individ.

Det gør vi bl.a. ved, at:

* Sende elever ud i verden, der har et stærkt fagligt og metodisk fundament. Unge mennesker, der kan se noget mere end sig selv og reflektere kritisk og selvbevidst over tidens store udfordringer (bæredygtighed, konflikter, misinformation osv.).
* Give vores elever og medarbejdere oplevelsen af at være en del af et rummeligt fællesskab, der er præget af respekt og som skaber trivsel i hverdagen og særlige oplevelser for livet.
* Udbygge og vedligeholde vores fysiske rammer, så de understøtter både vores selvfortælling og vores pædagogiske indsatsområder.
* Aktivt formidle vores fortælling til omgivelserne.
1. **Vi vil have endnu bedre blik for overgangene**

Vejen ind i gymnasiet og vejen ud igen kan være en udfordring for de unge mennesker. Det er vores mål, at vi møder og understøtter de nye elever bedst muligt, så de hurtigt finder sig fagligt, metodisk og socialt til rette på Frederikshavn Gymnasium. Samtidigt skal vores dimittender også have et klart blik for, hvad der forventes på den anden side af gymnasiet og hvilke karrieremuligheder, der ligger i både nærområdet og i resten af verden.

Det gør vi bl.a. ved, at:

* Have viden om hvilke faglige, metodiske, sociale og personlige kompetencer som vores nye elever har med sig fra grundskolen.
* Give vores elever en både tryg og tydelig introduktion til overgangen fra at være elev i grundskolen til at blive studerende på en ungdomsuddannelse.
* Sikre vores elever gode muligheder for at afsøge viden og få erfaringer med fremtidige uddannelser og erhvervskarrierer inden for alle områder (dvs. både inden for erhvervene og i forhold til korte, mellemlange og lange videregående uddannelser).
1. **Vi vil kende vores besøgstid på uddannelsesområdet**

Det politiske landskab varsler, at der er store forandringer under opsejling på ungdomsuddannelsesområdet. Det er vores mål, at vi spiller aktivt og konstruktivt ind i disse nye scenarier. Det gør vi bl.a. ved, at:

* At være landskendt for kvaliteten af og mulighederne med vores maritime uddannelse/uddannelser, samt være regionalt kendt for kvaliteten af og mulighederne med vores akademier (sports- og musikakademierne).
* Spille en aktiv og konstruktiv rolle i at sikre os udbuddet af den forventede, nye ungdomsuddannelse (EPX) og herunder også være byens største udbyder af denne uddannelse i fremtiden.
* Være aktivt opsøgende og afklarende ift. potentialet i at udvide uddannelsesudbuddet på Frederikshavn Gymnasium.
* At udvikle og understøtte et stærkt samarbejde på tværs af ungdomsuddannelsesinstitutioner i Frederikshavn og i Nordjylland, samt indgå i et nært samarbejde med det lokale erhvervsliv, de offentlige institutioner og civilsamfundet.